Makatên wau andadosakên dukanipun sang prabu. Pramila sasampunipun cêkap pangandika dalêm dhatêng para priyantun ingkang sami sowan sang prabu lajêng utusan putra kakung Radèn Katong senapati Majapait, mawi dipun paringi kanthi Kyai Tumênggung Selaaji ugi sêsilih nama Pakisaji andikakakên nimbali kyai dêmang ing dhusun Kutu supados enggal sowan ing ngarsa dalêm ratu Majapait. Sacêkaping dhawuh Radèn Katong matur sandika lajêng nyuwun pamit têrus bidhal kadhèrèkakên Kyai Tumênggung Selaaji. Ing margi botên kacariyos.